## II.6. Hulladékgazdálkodás

Budapest Környezeti Állapotértékelése 2019 - 2020

Budapesten évente átlagosan 1,6 millió tonna hulladék keletkezik. A nem veszélyes hulladékmennyiség – évenként nagy ingadozással, de – 50%-a építési-bontási hulladék, a fennmaradó rész tartalmazza az egyéb hulladékokat, így a lakosságtól gyűjtött szilárd hulladékot is. A veszélyes hulladékok mennyisége az elmúlt években átlagosan 85 ezer tonna körül alakult.

Hulladékgyűjtés

Budapesten a rendszeres hulladékgyűjtésbe bevont lakások aránya közel 100%.  
A Fővárosi Önkormányzat a Fővárosi Közterület-fenntartó Nonprofit Zrt-vel  
(a továbbiakban: FKF) kötött közszolgáltatási szerződés [[1]](#endnote-1) útján biztosítja a hulladékgazdálkodási közszolgáltatást (vagyis a települési hulladék rendszeres gyűjtését, elszállítását és kezelését).

Az FKF a főváros területén átlagosan 600-650 ezer tonna hulladék összegyűjtését végzi el évente. A közszolgáltatás keretében szelektíven gyűjtött hulladék 2019-ben meghaladta a 96 ezer tonnát, amely a fenti összes hulladék 15,25%-át teszi ki. Az összes szelektíven gyűjtött hulladék 35%-át a kertvárosias lakóterületeken gyűjtött kerti biohulladék adja.

Az elmúlt években jelentős fejlődés következett be a lakossági szelektív hulladékgyűjtés tekintetében; a több éve működő szelektív gyűjtőszigeteken és hulladékudvarokon megvalósuló gyűjtést fokozatosan kiegészítette az egész város területére 2014 végéig kiterjesztett házhoz menő szelektív gyűjtési rendszer.

A budapesti hulladékkezelés fő problémája továbbra is a települési hulladékok alacsony szelektív visszagyűjtési arányában és hasznosításában mutatkozik.  
A hulladékgazdálkodás hierarchiájának megfelelően a minél nagyobb arányú hasznosíthatóságuk érdekében folytatni kell a települési hulladékok házhoz menő szelektív gyűjtésének fejlesztését, továbbá a hulladékok lerakótól való eltérítését.

### Hulladékgazdálkodás leírása, jellemzése

A **hulladékgazdálkodás** a hulladék gyűjtése, szállítása, kezelése, az ilyen műveletek felügyelete, a kereskedőként, közvetítőként vagy közvetítő szervezetként végzett tevékenység, a hulladékgazdálkodási létesítmények és berendezések üzemeltetése, valamint a hulladékkezelő létesítmények utógondozása[[2]](#endnote-2).

A keletkező hulladék eredet szerint megoszlik kommunális hulladékra, termelési hulladékra, irodai hulladékra, csomagolási hulladékra, szerves (kerti) hulladékra, valamint inert (bontási-építési) hulladékra. További fontos szempont a veszélyes és nem veszélyes hulladékok megkülönböztetése. A hazai hulladékgazdálkodás a **hulladékról szóló törvény**en[[3]](#endnote-3) (a továbbiakban: Ht.) alapul, az ágazat jelenleg az innovációért és technológiáért felelős miniszter hatáskörébe tartozik[[4]](#endnote-4), aki többek között a hulladékgazdálkodásért és a hulladékgazdálkodási közszolgáltatási és szolgáltatási díj megállapításáért felel. Budapesten a hulladékgazdálkodási közszolgáltatást a Fővárosi Önkormányzat biztosítja, a közszolgáltatóval, azaz az [FKF-fel](http://www.google.hu/url?url=http://www.fkf.hu/&rct=j&frm=1&q=&esrc=s&sa=U&ei=B3i_VLzNDYfVauWngfAD&ved=0CBQQFjAA&usg=AFQjCNGrjAjPtkxQgBEzDKJ5SqWwedSrDQ) kötött hulladékgazdálkodási közszolgáltatási szerződés útján[[5]](#endnote-5).

A hazai hulladékgazdálkodási tervezés alapja az **Országos Hulladékgazdálkodási Terv** (2014-2020.)[[6]](#endnote-6) (a továbbiakban: OHT), amely – mint a hulladékgazdálkodás és a megelőzés szakpolitikai stratégiája – minden fajta hulladékáram esetében tartalmazza az elérni kívánt célokat, és a célok megvalósításához szükséges intézkedéseket.  
Az OHT része továbbá az Országos Megelőzési Program[[7]](#endnote-7) (OMP), amely tartalmazza a hulladékképződés megelőzésével kapcsolatos célkitűzéseket és az ezek elérése érdekében megvalósítandó intézkedéseket.

#### Budapesten keletkező hulladékmennyiség

Hazánkban a hulladékgazdálkodás jellemző adatainak összegyűjtése a hulladékgazdálkodásért felelős miniszter szakmai felügyelete alatt álló környezetügyért felelős minisztérium által üzemeltetett **Elektronikus Hulladékgazdálkodási Információs Rendszermodul**[[8]](#endnote-8) (EHIR) keretein belül történik. Az EHIR elsődleges adattartalmát a hulladék-nyilvántartási és adatszolgáltatási kötelezettségekről szóló kormányrendelet[[9]](#endnote-9) szerinti bejelentési rendszer biztosítja, amely alapján a hulladéktermelőknek, a gyűjtőnek, a kereskedőnek és a hulladékkezelőknek adatszolgáltatási kötelezettsége áll fenn. (A rendszer adattartalmáról bővebb információkat lásd az EHIR honlapján.) Az EHIR 2015-től kizárólag elektronikus úton fogadja az adatszolgáltatásokat a kötelezettektől.

2014-2018 között **Budapesten** **évente** átlagosan **1,6 millió tonna hulladék keletkezett**. A nem veszélyes hulladék-mennyiség átlagosan 50%-a (az elmúlt öt évben átlagosan 780 ezer tonna évente) építési-bontás hulladék, a fennmaradó rész tartalmazza az egyéb hulladékokat, így a lakosságtól begyűjtött települési hulladékot is. A veszélyes hulladékok mennyisége az elmúlt években átlagosan 85 ezer tonna körül alakult (*1. ábra*).

**1. ábra:** Budapesten keletkezett összes hulladék, 2014-2018.   
(Adatforrás: EHIR[[10]](#endnote-10))

Országos szinten 2004-2009 között folyamatosan csökkent a keletkező hulladékok mennyisége, csak 2017-2018-ban mutatkozott érdemi változás, az építési-bontási hulladékmennyiségben jelentkező számottevő (kb. 130%-os) növekedés miatt.

A 2018-ban Magyarországon kezelt **18,2 millió tonna** összes hulladékmennyiség hozzávetőlegesen **egytizede Budapesten regisztrált** *(2. ábra).*

**2. ábra:** Kezelt hulladékmennyiség alakulása Magyarországon és Budapesten 2007-2018.   
(Forrás: KSH[[11]](#endnote-11), EHIR[[12]](#endnote-12))

#### Közszolgáltatás keretében gyűjtött hulladékmennyiségek

A **települési hulladékok** begyűjtött mennyisége 2010 és 2013 között fokozatosan  
100 ezer tonnával csökkent; az elmúlt években 600-650 ezer tonna között stabilizálódott, amelynek döntő hányadát továbbra is a lakosságtól, valamint a gazdálkodó szervezetektől gyűjtött vegyes hulladék adja. Ezek pontos aránya nem ismert, a közszolgáltató becslésén alapul.

Az elmúlt években növekedett a begyűjtött zöldhulladékok mennyisége, és a lakossági hulladékgyűjtő udvarokban gyűjtött hulladékok mennyisége is. Ez részben a létrejött Szemléletformáló és Újrahasználati Központoknak köszönhető.

**3. ábra:** Közszolgáltatás keretében Budapesten begyűjtött hulladékok mennyisége, 2007-2019. (Adatforrás: FKF)

\*A „lakossági” és „gazdálkodói szervezetek, intézmények” adatok m3-ből becsült értékek

Így a közszolgáltatás keretében 2019-ben **szelektíven gyűjtött hulladékok aránya** **összességében 15%-kal növekedett** a 2018. évhez képest, míg 30%-kal 2017-hez képest: jelenleg a begyűjtött települési hulladékok 15%-át adják (fontos megjegyezni, hogy ez az arány 2007-ben még csak 3% körüli volt).

Budapesten a **rendszeres hulladékgyűjtésbe bevont ingatlanok aránya** teljesnek mondható, ami országos szinten a legjobb arány (adatforrás: KSH[[13]](#endnote-13)).

Az elmúlt években jelentős fejlődés következett be a **lakossági szelektív hulladékgyűjtés** (elkülönített hulladékgyűjtés) tekintetében. A szelektív gyűjtőszigeteken és hulladékudvarokon több éve megvalósuló gyűjtést fokozatosan kiegészítette a házhoz menő gyűjtési rendszer, 2014 végére elérve a 100%-os területi lefedettséget.

**4. ábra:** Közszolgáltatás keretében lakosságtól szelektíven begyűjtött hulladékok mennyisége, hulladékáramok szerint, 2007-2019. (Forrás: FKF)

A szelektíven gyűjtött különböző hulladékáramok mennyiségét mutatja a  *4.* **ábra**.  
Az összes mennyiség 35%-át a zöldhulladék adta 2019-ben, majd mennyiség szerint csökkenő sorrendben a papírhulladék (28%), a műanyag- és fém- (18%), és az egyéb hasznosítható hulladékok (7%) következnek.

A további szelektíven gyűjtött frakciók aránya összesen kb. 12%-ot tett ki. 2017 óta minden elkülönítetten gyűjtött frakció mennyisége növekedett.

2019 és 2017 között a begyűjtött zöldhulladék mennyisége 35%-kal, a fémhulladék 43%-kal, míg az építési bontási 145%-kal növekedett, az egyéb hasznosítható hulladék pedig közel 4-szeresére emelkedett.

Az Országos Hulladékgazdálkodási Közszolgáltatási Terv[[14]](#endnote-14) (a továbbiakban: OHKT) olyan követelményeket határoz meg, amelyeket a hulladékgazdálkodási közszolgáltatás keretében Budapesten is biztosítani szükséges. A **közszolgáltatás keretében gyűjtött csomagolási hulladékokból kinyerendő haszonanyagok** egy évre és egy főre vonatkoztatott fajlagos mennyiségét a rendelkezésre álló fővárosi adatokkal összevetve az

|  |  |  |  |  |
| --- | --- | --- | --- | --- |
| **Frakció** | **Egy évre előírt OHKT előirányzat (kg/fő)** | **2017. évi tény Budapesten (kg/fő)** | **2018. évi tény Budapesten (kg/fő)** | **2019. évi tény Budapesten (kg/fő)** |
| papír | 10 | 14,68 | 15,49 | 16,36 |
| üveg | 6 | 3,03 | 3,03 | 3,07 |
| műanyag | 4 | 7,89 | 8,51 | 8,82 |
| fém | 1 | 1,13 | 1,30 | 1,64 |

**1. táblázat** tartalmazza. Az OHKT alapján a közszolgáltatási területre kialakított elkülönített csomagolási hulladékgyűjtő-rendszer akkor lesz megfelelőnek tekinthető, ha az alábbi csomagolási hulladék mennyiségek egy évi visszagyűjtése/hasznosítása – a teljes lakosságszámra tekintettel és frakciónként – legalább 90%-ban megvalósul. A táblázat alapján 2019-ben Budapesten – az üveghulladék kivételével – teljesültek az OHKT-ben meghatározott célok.

|  |  |  |  |  |
| --- | --- | --- | --- | --- |
| **Frakció** | **Egy évre előírt OHKT előirányzat (kg/fő)[[15]](#endnote-15)** | **2017. évi tény Budapesten (kg/fő)** | **2018. évi tény Budapesten (kg/fő)** | **2019. évi tény Budapesten (kg/fő)** |
| papír | 10 | 14,68 | 15,49 | 16,36 |
| üveg | 6 | 3,03 | 3,03 | 3,07 |
| műanyag | 4 | 7,89 | 8,51 | 8,82 |
| fém | 1 | 1,13 | 1,30 | 1,64 |

**1. táblázat:** Fővárosi hulladékgazdálkodási közszolgáltatás keretében gyűjtött csomagolási hulladékok fajlagos mennyiségének alakulása (Adatforrás: FKF, 2017-2019.)

A **házhoz menő szelektív gyűjtés** keretében három hulladékfrakció (papír, műanyag, fém) gyűjtése valósul meg, gazdaságossági okokból a műanyag- és fémfrakció gyűjtése ugyanabban az edényzetben, majd különválasztásuk válogatóműben történik. A lakótelepi, belvárosi és társasházas övezetekben heti egyszer, a kertes házas övezetekben havonta egyszer ürítik az edényzeteket.A házhoz menő rendszer fejlődését mutatja, hogy 2019-ben már 41.113 tonna hulladékot szállítottak el ilyen módon, amely 7%-os növekedést jelent a 2018. évi mennyiséghez viszonyítva. Az így összegyűjtött papír, műanyag és fémhulladék a közszolgáltatás keretében gyűjtött hulladékmennyiség 6,5%-ára nőtt az elmúlt években.


**5. ábra:** Közszolgáltatás keretében a lakosságtól szelektíven begyűjtött hulladékok mennyisége a begyűjtés módja szerint, 2007-2019. (Adatforrás: FKF)

A fővárosban 2006 óta végzik a **kerti biohulladékok** elszállítását a kertvárosias lakóterületeken, mára összesen 19 kerületben, március közepétől november végéig.

A 2019-ben elszállított zöldhulladék mennyisége 33.738 tonna volt, ami jelentős  
(29%-os) növekedést jelent a 2018-os mennyiséghez képest.

Budapest parkfenntartási hulladékait a települési zöldfelület-gazdálkodást végző társaságok kezelik, így a fővárosi jelentőségű zöldfelületek hulladékait a FŐKERT komposztálja.

Az FKF a **szelektív hulladékgyűjtő-szigetek** kihelyezését 2003-ban kezdte meg papír, műanyag, fémdoboz és üveghulladékok gyűjtésére. 2011 végéig mintegy  
940 db sziget került ki a közterületekre. A házhoz menő szelektív gyűjtés kiterjesztésével párhuzamosan a lakossági szelektívhulladékgyűjtő szigetekszámának és elhelyezésének optimalizálása folyamatos, jelenleg (2020. szeptember)  
110 szelektív gyűjtősziget tovább 122 üveggyűjtő sziget található a városban  
(a szigetek aktuális elhelyezkedését lásd az FKF honlapján[[16]](#endnote-16)). A szelektív gyűjtőszigeteken öt különböző hulladékfrakciót (fém, műanyag, papír, fehér és színes üveg) gyűjt be az FKF. A lakossági szelektív gyűjtőszigeteken 2019-ben begyűjtött hulladék mennyisége 6.480 tonna volt, 6%-kal kevesebb az előző évi adatnál; ez a házhoz menő szelektív gyűjtés kiterjesztésével magyarázható. Sajnos a szelektíven gyűjtött hulladékmennyiség **csökkenéséhez jelentős mértékben hozzájárul**t a **gyűjtőszigetek fokozódó mértékű kifosztása** is, melyet sokan életvitelszerűen folytatnak. Az átvételi árak növekedésével a fém hulladék mellett már egyre nagyobb arányú volt a papír-, illetve műanyaghulladék eltulajdonítása[[17]](#endnote-17) is, illetve több cég engedéllyel helyezett ki saját, visszaváltó jellegű gyűjtőtartályokat a városban.

Budapesten az FKF fenntartásában jelenleg 17 **hulladékgyűjtő udvar** működik, ahol a lakosság nagyrészt díjmentesen leadhatja a szelektíven gyűjtött hulladékot (papír, műanyag, üveg, fém stb.), beleértve a háztartási veszélyes hulladékokat is  
(pl. elektronikai hulladékok, fénycsövek és világítótestek, szárazelem, fáradt olaj, használt akkumulátor stb.), a zsákos építési törmeléket egyelőre a nagytétényi és a pestszentlőrinci udvarokban lehet leadni. A hulladékudvarok közül kettő a 2016 júniusában átadott újrahasználati központokkal egy ingatlanon helyezkednek el.  
A hulladékgyűjtő udvarok elhelyezkedését a *6. ábra* mutatja, címüket a *Függelék  
3. táblázata* tartalmazza, a további információk megtalálhatóak az FKF honlapján[[18]](#endnote-18).  
A lakosság környezettudatosságának, a szelektív hulladékgyűjtésben való elkötelezettségének fejlődését mutatja, hogy a **hulladékudvarokban gyűjtött hulladék mennyisége** 2012 óta **dinamikusan növekszik**, 2019-ben 14.027 tonna volt, ami az előző évi mennyiség 145%-a (2016 és 2019 között a kihasználtság több, mint 4-szeresére növekedett). Az itt begyűjtött hulladékok közül valamennyi frakció mennyisége nőtt, – legjelentősebben az egyéb hasznosítható és az építési, bontási hulladékok, valamint önmagához képest a veszélyes és az üveghulladék – így az udvarok kihasználtsága jelentősen megnövekedett.

**6. ábra:** FKF által fenntartott hulladékudvarok Budapesten, 2019. (Adatforrás: FKF)

**7. ábra:** Lakossági hulladékudvarokban begyűjtött hulladékok, 2007-2019. (Adatforrás: FKF)

A **veszélyes hulladékok** az élővilágra, az emberre, a környezeti elemekre közvetlenül vagy potenciálisan fokozott veszélyt jelentenek. Veszélyes hulladéknak minősül a  
Ht-benmeghatározott veszélyességi jellemzők legalább egyikével rendelkező hulladék. A **lakosságnál keletkező veszélyes hulladékok** közül a legnagyobb mennyiséget a **használt elemek és akkumulátorok** jelentik, továbbá a használt **sütőzsiradék, a festék és oldószer**, illetve a **gyógyszermaradványok**. Ezek az anyagok sokszor a vegyes háztartási hulladék közé kerülnek, noha nem volna szabad azzal együtt kezelni őket.

A **háztartásokban keletkező kis mennyiségű veszélyes hulladékot térítésmentesen le lehet adni** az FKF által működtetett lakossági hulladékudvarokban. Az **elektromos/elektronikus hulladékokat, fénycsöveket, szárazelemeket, akkumulátorokat, gyógyszereket** pedig általában **átveszik**[[19]](#endnote-19) az **árusítás helyén** is.

A közszolgáltató évente egyszer biztosítja a lakosság számára a **háztartásoknál keletkezett lomok** ingyenes, házhoz menő begyűjtését. Az elszállított lom mennyisége 2008 óta fokozatosan a felére csökkent, de 2013 óta ismét növekvő tendencia figyelhető meg: a 2019. évi mennyiség 38.762 tonna volt, ami  
közel azonos az előző évhez képest (a 2015-ös adathoz képest pedig  
másfélszeres növekedést mutat). A növekedést elősegíthette a közterületre kihelyezett hulladék tulajdonviszonyát rendező jogszabályi változás[[20]](#endnote-20), továbbá a hatékonyabbá vált lomhulladék-gyűjtés.

A lomtalanítás során a veszélyes hulladékok külön gyűjtése évek óta biztosított, az így begyűjtött hulladék 2019-ben 657 tonna volt. A gyűjtőpontok helyszíneinek kijelölése körzetenként a kerületi önkormányzatokkal egyeztetve történik. Az FKF a feladatot az FTSZV bevonásával végezte el.

A **szárazelem** **gyűjtés**ére az FKF a hulladékudvarokon és lomtalanítás keretében biztosít lehetőséget a budapesti lakosoknak, az így begyűjtött szárazelem mennyisége 2017-ben meghaladta a 17 tonnát. A szárazelem gyűjtésére számos oktatási és közintézményben is rendelkezésre áll kihelyezett gyűjtőpont, az itt leadott hulladékot további piaci szereplők kezelik.

**8. ábra:** Budapest települési szilárd hulladék összetétele, 2007-2019. (Adatforrás: FKF)

A hulladékgazdálkodás „jóságának mértéke” az anyagok minél nagyobb arányban történő hasznosítása, ideális esetben újrahasználat, vagy újrafeldolgozás révén, az ú.n. hulladékhierarchiának megfelelően.

A *8. ábra* az elmúlt 12 év települési hulladék összetételének alakulását mutatja. Elsősorban a házhoz menő gyűjtési rendszer kiterjesztésével magyarázható, hogy a lerakott hulladékban 2014-től jelentősen csökkent a műanyaghulladékok aránya  
(20,1-ről 11 m/m%-ra). A többi hasznosítható frakció esetében nem mutatható ki ilyen egyértelműen kedvező tendencia, az egymást követő években is nagy eltérések mutatkoznak.

#### Hulladékkezelés

A hulladékkezelés alatt a hasznosítási és ártalmatlanítási műveleteket értjük, amelyek magukban foglalják a hasznosítást és az ártalmatlanítást megelőző tevékenységeket is.

**9. ábra:** FKF által kezelt települési hulladék a kezelési (hasznosítás és ártalmatlanítás) módok szerint, 2007-2019. (Adatforrás: FKF)

Az FKF által begyűjtött települési hulladék jelentős részét (közel 55%-a) a rákospalotai Hulladékhasznosító Műben előkezelés nélkül égetik el, energetikailag hasznosítják.  
A fennmaradó részt a Pusztazámori Regionális Hulladékkezelő Központban  
(a továbbiakban: PRHK) ártalmatlanítják, illetve korábban egy részét a Dunakeszi  
2. számú hulladéklerakóban ártalmatlanították. Jelenleg az energetikai hasznosításból visszamaradt salak is a PRHK-ba kerül, ami az égetett hulladék 22%-át teszi ki – az égetés és lerakás közös halmazaként. A *9. ábra* alapján jól látható, hogy a 2008 és 2012 közötti időszakban a kezelt hulladékmennyiségek folyamatos csökkenése  
(az égetőmű állandó kapacitása és a szelektív gyűjtés bővülése mellett) a hulladéklerakók igénybevételét mérsékelte.

Az elmúlt években  200-250 ezer tonna körül alakult a lerakott vegyes települési hulladék mennyisége. A szelektíven gyűjtött műanyag-, papír-, fém-, üveg-, elektronikai hulladékokat és használt akkumulátorokat alvállalkozónak adja át az FKF válogatás, **hasznosítás** céljára, ami 2019-ben a kezelt összes hulladékmennyiség 12%-át tette ki. 2019-ben az alvállalkozó partnerek visszaigazolása alapján a válogatási maradék a műanyag és fém hulladékok esetében 55%-körül alakult, míg papír hulladék esetén csupán 3%-ot tesz ki. A lakosságtól begyűjtött kerti biohulladék jelentős hányadát a PRHK 30.000 t/év kapacitású telepén **komposztál**ják, a komposztot az FKF részben értékesíti, részben a lerakó előírás szerint szükséges, rendszeres takarásánál hasznosítja (a komposztált kerti biohulladék a kezelt hulladékmennyiség 5%-át adta 2019-ben).

Az **építési-bontási hulladékok** hasznosítása különböző módokon történik. Budapesten több magáncég foglalkozik az így keletkező hulladékok gyűjtésével, kezelésével és hasznosításával.

A közszolgáltató által kezelt (ami az összes mennyiséghez képest elhanyagolható mennyiségű) inert építési-bontási hulladékokat a lerakók kialakításának technológiájához hasznosítják. A keletkező gumiabroncsokat fel lehet használni a hulladéklerakók stabilizációjára, így a PRHK-nál is e célra hasznosítható.

Az alábbi ábrák az FKF üzemeltetésében lévő két hulladéklerakó által ártalmatlanított összes hulladékmennyiségeket mutatják az elmúlt évekre vonatkozóan, a lerakóhely és beszállítók szerinti megoszlásban. Jól látható, hogy a két lerakó korábban jelentős részben fogadott nem közszolgáltatásból származó hulladékokat is. A lerakott hulladék mennyiségének csökkenése nagyrészt az összegyűjtött hulladékok (lakossági fogyasztás) mennyiségének mérséklődésével magyarázható.

**10. ábra:** Az összes lerakott hulladék, forrás szerinti megoszlásban, 2007-2019. (Adatforrás: FKF)

**11. ábra:** Az összes lerakott hulladék a lerakóhelyek megoszlásában, 2007-2019. (Adatforrás: FKF)

A *12. ábra* az FKF központi hulladéklerakójának – az elmúlt évtizedben ártalmatlanított hulladékmennyiségek alakulásából becsült – 2019 végéig felhasznált (sárgával jelölve), és szabad kapacitását (zölddel jelölve) szemlélteti.

**12. ábra:** A PRHK ártalmatlanítási (hulladéklerakási) kapacitása, 2017 végén (Adatforrás: FKF)

A **Pusztazámori hulladéklerakó** I. üteme 2013-ban megtelt, de a további 4 ütemben tervezett feltöltése **évtizedekre elegendő ártalmatlanítási kapacitást biztosít**, ráadásul – a hasznosított hulladék arányának növelésével párhuzamosan – **a lerakott hulladékmennyiség évről évre csökken**. A **betelt depóniák területét később** majd utógondozni, tehát **helyreállítani** (rekultiválni), **és évtizedekig megfigyelni** (monitorozni) **szükséges**, amely műveletek további költségeihez a közszolgáltatás díjából kell tartalékot képezni.[[21]](#endnote-21) A **Dunakeszi lerakó** 2016 első félévének végéig fogadta a közszolgáltatói hulladékot (elsősorban az égetőműből származó salakot).  
A lerakó **2016 szeptemberében bezárt**, az itt elhelyezett kisebb mennyiségű salak már a rekultiváció céljait segítette.

#### Nemzetközi kitekintés

A Magyarországon keletkező **települési hulladék** (azaz háztartási és a háztartási hulladékhoz hasonló szilárd hulladék) lakosságszámra vetített **mennyisége** **kedvező módon jelentősen alatta marad az EU 28 tagállamának átlagos** (492 kg/fő) **mennyiségeitől.** A fajlagos hulladékmennyiség 1997 és 2011 között mintegy  
100 kg-mal csökkent országos szinten, így az elmúlt években 400 kg/fő/év alatt alakult. A Budapesten regisztrált települési hulladékmennyiség az országos átlaghoz képest kismértékben növekvő tendenciát mutat, de 2018-ban még kb. 10 kg/fő mennyiséggel kevesebb.

**13. ábra:** Az évente egy lakosra jutó települési hulladékmennyiségek alakulása az EU országaiban, Magyarországon és Budapesten, 2014-2018. (Adatforrás: FKF, EUROSTAT)


**14. ábra:** Az évente egy lakosra jutó hulladékmennyiség, 2018.

(Adatforrás: EUROSTAT[[22]](#endnote-22))

Az Európai Bizottság egy 2015-ös tanulmánya[[23]](#endnote-23) alapján **a fővárosban keletkezett települési** **hulladék mennyisége** az EU28 átlaga (486 kg/fő/év) alatt marad, és **átlagosnak mondható más** – Budapesttel összehasonlítható léptékű – **uniós nagyvároséhoz képest**.Ugyanakkor a **szelektíven gyűjtött hulladékok arányát tekintve Budapest jelentősen lemaradt**.

A tanulmány szerint, míg az EU fővárosaiban átlagosan 19% az elkülönítetten gyűjtött frakciók aránya a települési hulladékáramhoz viszonyítva, Budapesten 2014-ben csupán 10% volt.

**15. ábra:** Papír-, fém-, üveg-, műanyag- és biohulladék elkülönített gyűjtési aránya az EU fővárosaiban, 2014.[[24]](#endnote-24)



A tanulmány részletesen elemzi az egyes fővárosokban működő hulladékgyűjtési rendszer működését, annak gazdaságosságát, hatékonyságát. A tanulmány összefoglalja az első öt helyen szereplő város (Ljubljana, Helsinki, Tallinn, Dublin, Bécs) hulladékgyűjtési rendszerének hatékonyságának kulcspontjait, az alábbiak szerint:

* a hatékonyságot növeli a **differenciált** hulladék-közszolgáltatási **díj**: a szelektív gyűjtés növelésével a beszedett díj csökken, ami ösztönző hatású;
* a magas szelektív gyűjtési arány elérésének érdekében szükséges az önkormányzat / Magyarországon az állam és a gyártók felelősségvállalásának, illetve a hasznosításban érdekelt szabad piac harmonizálása;
* a biohulladék szelektív gyűjtésének alapja az ösztönző díjazási rendszer és a gyűjtés minimális követelményeinek önkormányzati szabályozása;
* a szelektív hulladékgyűjtési rendszer kiépítését a papír-, majd karton-, üveg- és fémhulladékkal kell kezdeni, a **legnagyobb kihívást a biohulladék külön gyűjtése** jelenti;
* kiemelt fontosságú a lakosság szemléletformálása és világos tájékoztatása arról, hogy mit lehet és mit nem szabad elhelyezni az egyes gyűjtőedényekben;
* a szelektíven gyűjtött hulladékáramok újrahasznosíthatóságának feltétele az alacsony szennyezettség; ennek elérése szintén nagy kihívás.

Az értékelés alapján megállapítható, hogy **Budapest a szelektív hulladékgyűjtés infrastruktúrájá**nak kiépítettségét tekintve (a jelentős anyagi ráfordításoknak köszönhetően) európai viszonylatban jól áll, azonban az **nem működik kellően hatékonyan**, így az országos szinten kitűzött újrafeldolgozási célok megvalósítása is nehezen teljesíthető.

### A budapestiek véleménye a hulladékgazdálkodásról

A budapestiek hulladékgazdálkodásról alkotott véleménye telefonos, reprezentatív közvélemény-kutatás alapján került felmérésre a MEDIÁN Közvélemény- és Piackutató Kft. közreműködésével. A módszertan részletes bemutatását II.9. Környezeti nevelés, tájékoztatás, szemléletformálás c. fejezet tartalmazza.

A budapestiek a közepesnél valamivel elégedettebbek a szelektív hulladékgyűjtés hatékonyságával. Azok, akik tájékozottabbnak érzik magukat a hulladék városi kezeléséről, elégedettebbek a kialakított gyakorlattal, mint azok, akik nem érzik magukat tájékozottnak. Emellett elégedettebbek az idősebbek, mint a fiatalabbak, a családi házakban lakók, mint a társasházakban élők, és ezzel átfedésben a kertvárosok lakói, mint a belsőbb övezetekben élők.

**16. ábra:** A szelektív hulladékgyűjtés hatékonyságának megítélése néhány csoportban   
(százfokú skála, 100=nagyon elégedett, 0=egyáltalán nem elégedett)

Annak fényében, hogy 15 év múlva gyakorlatilag teljesen meg kell szüntetni a települési hulladékok lerakását, és lenne is erre a célra külön gyűjtőedény,  
a budapestiek szinte mindegyike hajlandó lenne külön gyűjteni a háztartási szerves, biológiailag lebomló hulladékot. Valamelyest kisebb arányban vállalkoznának erre a családi házakban, illetve a pesti kertvárosokban lakók, de az ő körükben is igen magas a hajlandóság, ami eléri a 90 százalékot. Még ennél is nagyobb arányban nyitottak erre a társasházakban, különösen a belváros körüli zártsorú házakban élők.

**17. ábra:** Hajlandóság a biológiailag lebomló hulladék különgyűjtésére néhány csoportban (százalék)

s

### Intézkedések

A hulladékgazdálkodás szoros összefüggésben áll az anyaghasználatunkkal, vagyis az **erőforrás-gazdálkodás**sal. Globálisan, de országosan is súlyos problémák elé nézünk, egyre jellemzőbb az **erőforrások** **túlhasználata**. Jelenleg az emberiség egy év alatt annyi erőforrást használ fel, amennyit a Föld másfél év alatt képes csak előállítani, miközben annyi hulladékot bocsátunk ki, amivel már nem képes megbirkózni. Becslések szerint2030-ra a túlhasználat kétszeres lesz. A Gazdasági Együttműködési és Fejlesztési Szervezet (OECD) becslése szerint az 1999-ben ismert értékekből kiindulva „elsődleges kitermelésük évi 2 %-os növekedése alapján a **réz-, ólom-, nikkel-, ezüst-, ón- és cinkkészletek nem tartanak tovább 30 évnél**, **az alumínium- és vaskészletek** **pedig 60–80 évnél”.**[[25]](#endnote-25)

Az Európai Bizottság 2020 márciusában kiadta a **körforgásos gazdaságra vonatkozó új cselekvési tervet**, amely “menetrendet biztosít a tisztább és versenyképesebb Európa megvalósításához a gazdasági szereplőkkel, a fogyasztókkal, a polgárokkal és a civil társadalmi szervezetekkel közösen. Célja, hogy felgyorsítsa az európai zöld megállapodás által megkövetelt átalakulást, miközben a körforgásos gazdaságra vonatkozó, 2015 óta végrehajtott fellépésekre épít. Ez a terv biztosítani fogja a szabályozási keret racionalizálását és a fenntartható jövőhöz való igazítását, valamint az átmenetből adódó új lehetőségek maximalizálását, miközben minimálisra csökkenti az emberekre és a vállalkozásokra nehezedő terheket”.[[26]](#endnote-26)

A körforgásos gazdaság egyfajta rendszergondolkodás, melynek célja a hulladékkeletkezés tervezett és tudatos megszüntetése, így a jelenlegi lineáris lefolyású hulladéktermelő szemléletmód („vedd meg – használd – dobd ki – vegyél újat”) helyett az anyagfelhasználás ciklikusságára helyezi hangsúlyt; miszerint az anyag teljes életciklusát már előre tervezik, és ehhez igazítják a termelési folyamatot.

Az Európai Unió tagállamaiban a hulladékgazdálkodás átfogó szabályozását a 2008 végén hatályba lépett Hulladék Keretirányelv[[27]](#endnote-27) (a továbbiakban: HKI) biztosítja.  
A körforgásos gazdaság elveinek előmozdítására szigorodtak az EU-s irányelvek, **célkitűzés**ként megfogalmazva, hogy a **hulladékgazdálkodást a jövőben fenntartható anyaggazdálkodássá kell alakítani**. A Hulladék Keretirányelv 2018-as szigorításából adódó jelentős módosítás, hogy 2025-ig az újrahasználatra előkészített és újrafeldolgozott települési hulladék mennyiségét tagállami szinten legalább  
55 tömegszázalékra kell növelni[[28]](#endnote-28), valamint 2035-re meg kell valósítani a hulladéklerakókról szóló irányelv szintén 2018-as szigorítása során megfogalmazott célkitűzést, mely szerint a hulladéklerakóban lerakott települési hulladék mennyisége tagállami szinten a képződő települési hulladék összes tömegének legfeljebb  
10 százaléka lehet[[29]](#endnote-29). Az EU hulladékgazdálkodási stratégiájához köthető irányelvek, és azok célkitűzéseit a Függelék *4. táblázata* tartalmazza.

Az új, szigorúbb európai követelményeknek történő hazai és fővárosi megfelelést a műszaki helyzeten és a jelenlegi hulladékkezelési arányokon túl tovább nehezíti a magyarországi hulladékgazdálkodás korábbi jelentős, többszöri átszervezése, ami a budapesti közszolgáltatásban okozott jelentős finanszírozási bizonytalanságon túl a hulladékgazdálkodási célkitűzések megvalósítását is nehezebbé tette.

A hulladékgazdálkodás állami szervezetének 2012 óta elvégzett többszörös átszervezését követően 2016-ban megalakult a **Nemzeti Hulladékgazdálkodási Koordináló és Vagyonkezelő Zrt** (NHKV)**.**

|  |  |  |
| --- | --- | --- |
| **Hatáskör** | **Átalakítás előtt** | **Jelenleg** |
| tulajdonjog – a közszolgáltatásban kezelt hulladékok tulajdonosa | Budapesten a Fővárosi Önkormányzat | NHKV |
| a közszolgáltatás ármegállapításának joga | Budapesten a Fővárosi Önkormányzatot illette meg | 2013-tól Magyarország Kormányát illeti meg |
| közszolgáltatási díj beszedése | a közszolgáltató (Budapesten az FKF) feladata volt | az NHKV végzi és fizeti ki a közszolgáltatóknak a szolgáltatási díjat |
| települési hulladékgazdálkodási közszolgáltatási rendszer elemeinek fejlesztése | Budapesten a Fővárosi Önkormányzat döntése alapján valósult meg | az NHKV engedélyével valósíthatók meg a fejlesztési tervek |

**2. táblázat:** Közelmúltban bekövetkezett alapvető változások a hulladékgazdálkodási közszolgáltatás területén

Alapvető probléma, hogy a hulladékkezeléssel összefüggésben keletkező állami bevételek csak részben és nem arányosan kerülnek visszaforgatásra a hulladékgazdálkodási ágazat, a közszolgáltatást végző társaságok számára.

Mindezektől függetlenül az uniós kötelezettségvállalások[[30]](#endnote-30) teljesítése érdekében elfogadott és jelenleg is hatályos Országos Hulladékgazdálkodási Terv (OHT)[[31]](#endnote-31) és a legutolsó Országos Hulladékgazdálkodási Közszolgáltatási Terv (OHKT)[[32]](#endnote-32) egyértelműen kiállnak az energiahatékony, környezetbarát hulladékgazdálkodás megvalósítása mellett, amelynek alapját – az alapelveken túl – a hulladékhierarchia rendszere[[33]](#endnote-33) képezi.

A csomagolási hulladékok közül a legkedvezőtlenebb visszagyűjtési aránnyal bíró üveghulladékok hasznosítási arányának növelését segíti a Ht. új rendelkezése, amely kötelezővé teszi a nagyobb üzletek számára az általuk forgalmazott üveghulladékok átvételét[[34]](#endnote-34).

Jelentős változás a hulladékgazdálkodás hazai viszonyaiban, hogy az EU egyszer használatos műanyag irányelvével összhangban, illetve attól szigorúbb szabályozást lefektetve, 2021. július 1-jétől életbe lép az egyes egyszer használatos műanyagok forgalomba hozatalának betiltásáról szóló törvény[[35]](#endnote-35) Magyarországon.

A törvényi szabályozásváltozás további kifejtését lásd a *Függelék*ben.

A **Fővárosi Önkormányzat** az EU-s kötelezettségek (és egyúttal a hazai szabályozás) teljesítése érdekében az elmúlt években számos intézkedést tett:

* A korábbi pozitív tapasztalatok alapján a **házhoz menő szelektív gyűjtési rendszer** jelentős fejlesztése zajlott az elmúlt években, amelynek köszönhetően 2014 végére Budapest teljes közigazgatási területén kiépült a rendszer.
* A szelektív hulladékok további válogatására és előkészítésére szolgáló „Nagy válogatómű” létesítése folyamatban van.
* 2016 júniusában **két új Szemléletformáló és Újrahasználati Központot (SZÚK)** adtak át a XV. és a XVIII. kerületekben. Az új központok a hulladékok korszerű begyűjtése, feldolgozása, és a már használt termékek újrahasználatának biztosítása mellett lehetőséget nyújtanak szemléletformáló előadások, foglalkozások, interaktív tanórák megtartására oktatótermi, valamint szabadtéri körülmények között.
* A fővárosban 2006 óta végzik a **kerti biohulladékok elszállítását** a kertvárosias lakóterületeken. A pusztazámori komposzttelepet szükség szerint fejlesztik,  
  2014-ben a városi közszolgáltató kétszeresére bővítette a Pusztazámori Regionális Hulladékgazdálkodási Központban található komposztáló telep kapacitását. Ugyanebben az évben a képződött komposzt kapcsán a Társaság megszerezte a forgalomba hozatali engedélyt, így a komposzt termékként értékesíthető. 2016-tól a biohulladékok gyűjtése az FKF által forgalmazott lebomló műanyagzsákokban történik.
* 2015-ben a Hulladékhasznosító Műben átadásra került a salakban található vashulladékok visszanyerésére szolgáló fémleválasztó berendezés. Ezzel párhuzamosan külső cég bevonásával megindult a kazánsalakból a nem mágnesezhető fémek visszanyerése és hasznosításra történő értékesítése.
* 2015 évben ugyancsak a Hulladékhasznosító Mű területén üzembe állt egy nagy teljesítményű lomdaráló berendezés, amelynek segítségével az eddig égetésre alkalmatlan, nagydarabos lomhulladékok energetikai hasznosítása előtt is megnyílt a lehetőség.

A lakossági tájékoztatást és szemléletformálást az alábbi fórumokon végzi a közszolgáltató:

* ügyfélszolgálati iroda és telefonközpont (call center);
* honlap, és közösségi oldalak által biztosított személyes kommunikáció  
  (pl. Facebook);
* szórólapok, kiadványok, hirdetések;
* részvétel fővárosi rendezvényeken (pl. Nyílt Közműnap, *TeSzedd!* mozgalom);
* környezetvédelmi oktatóprogram nevelési-oktatási intézmények diákjai és pedagógusai számára;
* a szelektív házhoz menő hulladékgyűjtés kommunikációs kampánya részeként lakossági fórumok, hirdetések, pályázatok megrendezése.

### További javasolt feladatok

Az Európai Uniós kötelezettségek országos szintű teljesítése érdekében elengedhetetlenül fontos lenne minél előbb a megváltozott irányelvi alapokra helyezni azokat az országos hulladékgazdálkodási terveket (OHT, OHKT), amelyek a következő évtizedekre meghatározzák a hazai hulladékgazdálkodás stratégiai irányát, a célszámok megvalósításához szükséges lépéseket, az egyes szereplők feladatait.

A hatékony és magas színvonalú hulladékgazdálkodási közszolgáltatás megteremtése érdekében jogszabály módosítások javaslata szükséges oly módon, hogy:

* a hulladékkezelés kapcsán keletkező állami bevételek 100%-ban a hulladékgazdálkodási ágazat szereplői számára transzparens módon kerüljenek visszaforgatásra, a nemzeti hulladékhasznosítási célok teljesítésének arányában;
* a jelenlegi állami rendszer átalakítása szükséges oly módon, hogy a szükségszerű állami koordináció ne avatkozzon bele a piaci folyamatokba;
* a Fővárosi Önkormányzat helyi rendeletében rendelkezhessen a közszolgáltatási díjak meghatározásáról és beszedéséről; továbbá
* a hulladékgazdálkodási közszolgáltatási rendszerelemek fejlesztéséről az állami koordináló szervvel együttműködve, együttesen dönthessen.

A települési hulladékok **minél nagyobb arányú hasznosítása,** és a **lerakótól való eltérítés** érdekében további erőfeszítések szükségesek a szakpolitikai **alapelveken** és **a hulladékhierarchia elvi szempontja szerint** az alábbiaknak megfelelően (Bővebben lásd BKP-2021[[36]](#endnote-36)), amelyekre a környezetvédelmi hatóság is felhívta a Fővárosi Önkormányzat figyelmét.

A hulladékgyűjtés területén:

* vizsgálni kell a szelektíven gyűjtés arányának további növelési lehetőségeit, a szelektíven gyűjthető hulladékáramok körének bővítését, különös tekintettel az üveg- és a biológiailag lebomló háztartási hulladékokra, első lépésként pilot akciók keretében, mintakerület(rész)eken tesztelve;
* további komplex (újrahasználati és szemléletformáló központként is funkcionáló) hulladékudvarok kialakítása szükséges, a már kialakított gyűjtőpontok bővítése mellett;

A hulladékkezelés területén:

* saját szelektív hulladék(elő)válogató és -kezelő kapacitások fejlesztése, indokolt esetben további növelése; az anyagában hasznosítás arányának növelésére, hangsúlyozva, hogy mindezek csak akkor lesznek megtérülő beruházások, ha a végtermékek felvevőpiaci oldala megfelelő módon, állami koordináció mellett (a piaci folyamatokba nem beavatkozva) kiépül;
* a biohulladékok fermentációs feldolgozása érdekében – a biológiailag lebomló hulladék hasznosítási elvének megfelelően – egy biogázüzem létesítés lehetőségének előzetes vizsgálata;
* indokolt megvizsgálni, hogy az FKF a FŐKERT-tel együttműködve az általuk kezelt zöldhulladékot együtt, vagy egy városon belüli komposzttelepen komposztálják, és megvalósítsák annak értékesítését;
* a házi komposztálás minél nagyobb arányú elterjedését is támogatni kell, a közszolgáltatás keretein belül működő zöldhulladék-gyűjtés mellett;
* vizsgálni szükséges a szennyvíztelepeken képződő szennyvíziszapok égetésének olyan módon történő megvalósítását, amely technológia biztosítja az iszaphamu foszfortartalmának – nem csak országos stratégiai jelentőségű[[37]](#endnote-37) – visszanyerését, illetve nem teszi lehetetlenné annak lehetőségét[[38]](#endnote-38).

További **szemléletformáló tevékenységek** folytatása szükséges a lakosságnál keletkező hulladékok (különösen a nagy arányban kidobott élelmiszer hulladékok) megelőzése és a szelektíven gyűjtött hulladékok tisztaságának fokozása érdekében

### Függelék

|  |  |
| --- | --- |
| **Ssz.** | **Cím** |
| 1. | III. Testvérhegyi út 10/a. |
| 2. | IV. Ugró Gyula sor 1-3. |
| 3. | IV. Zichy Mihály utca – Istvántelki út sarok |
| 4. | VIII. Sárkány utca 5. |
| 5. | IX. Ecseri út 9. |
| 6. | X. Fehér köz 2. |
| 7. | XI. Bánk bán utca 8-10. |
| 8. | XIII. Tatai út 96. |
| 9. | XIV. Füredi út 74. |
| 10. | XV. Zsókavár utca vége |
| 11. | XV. Károlyi Sándor út 166. (SZÚK) |
| 12. | XVI. Csömöri út 2-4. |
| 13. | XVII. Gyökér köz 4. |
| 14. | XVIII. Jegenye fasor 15. mellett |
| 15. | XVIII. Besence utca 1/a. (SZÚK) |
| 16. | XXI. Mansfeld Péter utca 86. |
| 17. | XXII. Nagytétényi út 341-343. |

**3. táblázat:** FKF által fenntartott hulladékudvarok Budapesten, 2019.


|  |  |  |  |  |  |
| --- | --- | --- | --- | --- | --- |
| **Hulladék típus / indikátor** | | **Tevékenység** | **Célérték** | **Célév** | **Jogszabály** |
| *Hulladékgyűjtés* | | | | | |
| Legfeljebb három liter űrtartalmú egyszer használatos műanyag italpalackok | | gyűjtés | min. 77% | 2025 | Egyszer használatos műanyag irányelv 2019 |
| Legfeljebb három liter űrtartalmú egyszer használatos műanyag italpalackok | | gyűjtés | min. 90% | 2029 | Egyszer használatos műanyag irányelv 2019 |
| *Hulladék újrafeldolgozás* | | | | | |
| települési hulladék | | újrahasználatra való előkészítés és újrafeldolgozás | min. 55% | 2025 | HKI 2018 (mód.) |
| települési hulladék | | újrahasználatra való előkészítés és újrafeldolgozás | min. 60% | 2030 | HKI 2018 (mód.) |
| települési hulladék | | újrahasználatra való előkészítés és újrafeldolgozás | min. 65% | 2035 | HKI 2018 (mód.) |
| csomagolási hulladék | | újrafeldolgozás | min. 65% | 2025 | Csomagolási hulladék irányelv 2018 (mód) |
| csomagolási hulladékban lévő | | újrafeldolgozás |  | 2025 | Csomagolási hulladék irányelv 2018 (mód) |
| > | műanyagok | min. 50% |
| > | fa | min. 25% |
| > | vasfémek | min. 70% |
| > | alumínium | min. 50% |
| > | üveg | min. 70% |
| > | papír és karton | min. 75% |
| csomagolási hulladék | | újrafeldolgozás | min. 70% | 2030 | Csomagolási hulladék irányelv 2018 (mód) |
| csomagolási hulladékban lévő | | újrafeldolgozás |  | 2030 | Csomagolási hulladék irányelv 2018 (mód) |
| > | műanyagok | min. 55% |
| > | fa | min. 30% |
| > | vasfémek | min. 80% |
| > | alumínium | min. 60% |
| > | üveg | min. 75% |
| > | papír és karton | min. 85% |
| PET palackok (max 3 literes) újrafeldolgozott műanyag tartalma | | forgalomba hozatal | min. 25% | 2025 | Egyszer használatos műanyag irányelv 2019 |
| PET palackok (max 3 literes) újrafeldolgozott műanyag tartalma | | forgalomba hozatal | min. 30% | 2030 | Egyszer használatos műanyag irányelv 2019 |

**4. táblázat:** Az EU hulladékgazdálkodási stratégiájához köthető fontosabb irányelvek, és azok célkitűzései, 2019.

|  |  |  |  |  |
| --- | --- | --- | --- | --- |
| **Hulladék típus / indikátor** | **Tevékenység** | **Célérték** | **Célév** | **Jogszabály** |
| *Hulladéklerakás* | | | | |
| a hulladéklerakóban lerakott települési hulladék mennyisége (képződő települési hulladékhoz képest) | hulladéklerakás mennyisége | max. 10% | 2035 | Hulladéklerakó irányelv 2018 (mód.) |

#### Hulladékgazdálkodáshoz kötődő törvényi szabályozásváltozás fontosabb elemei

A hulladékgazdálkodási **közszolgáltatói szerződést** az állami koordináló szervezet által kiállított minősítő okirat birtokában – fő szabály szerint 2014. július 1-ig – meg **kellett kötni**, a szerződés időtartama maximum 10 év. A hulladékgazdálkodási közszolgáltató gazdasági társaságok 2014. július 1-től **csak nonprofit** gazdasági társasági **formában működhetnek**. A közszolgáltatók a hulladékgazdálkodási közszolgáltatáson kívül **egyéb hulladékgazdálkodási tevékenységet** a külön kormányrendeletben meghatározottak kivételével **nem végezhetnek**[[39]](#endnote-39);

**18. ábra:** A hulladékgazdálkodás hierarchiája (Forrás: OHT 2014-2020.)

* A Ht. alapját a **hulladékhierarchia rendszere** képezi, amely előírja, hogy a hulladékgazdálkodási tevékenységek gyakorlása során meghatározott elsőbbségi sorrendet kell biztosítani. Ez azt jelenti, hogy – bizonyos kivételektől eltekintve – a legjobb megoldás a megelőzés, azonban ha ez bizonyos körülmények között nem lehetséges, akkor a lehető legtöbb hulladék esetében kell alkalmazni az újrahasználatot, valamint az újrafeldolgozást, és csak legvégső esetben lehet a hulladékot elégetni vagy lerakni;
* A hulladéklerakás csökkentése, valamint a törvényben meghatározott hasznosítási arányok teljesítése érdekében hulladéklerakási járulékot vezettek be, amely a lerakó üzemeltetőjét terheli.
* A hulladéklerakással kapcsolatos miniszteri rendelet alapján[[40]](#endnote-40) lerakással kizárólag előkezelt hulladék ártalmatlanítható, amelytől csak az inert hulladékok illetve a környezetvédelmi hatóság külön engedélye esetén lehet eltérni.
* Meghatározza, hogy valamely anyag vagy tárgy milyen esetekben tekinthető **mellékterméknek**, nem pedig hulladéknak. Ez azt a célt szolgálja, hogy a gyártásnál képződő hulladék elkülönüljön a gyártási folyamat hasznos termékeitől.
* Rendelkezik továbbá a **hulladékstátusz megszűnésének** eseteiről is. Azokat a feltételeket írja elő, amelyek teljesülése esetén az anyag, vagy tárgy már nem tekinthető hulladéknak, hasznosításával elhagyhatja a hulladékkört és így ismét termékké válhat.
* Kimondja, hogy a hulladékgyűjtő edényzetben gyűjtött települési **hulladék a közterületen történő elhelyezésével a közszolgáltató tulajdonába kerül**, hogy azt a továbbiakban ne lehessen következmények nélkül eltulajdonítani. A törvény a korábbinál szélesebb hatósági jogkört határoz meg, ezzel elősegítve a jogsértőkkel szembeni **erőteljesebb hatósági fellépést**. Ennek megfelelően bevezeti az **elkobzás és a lefoglalás jogintézményét**.

##### A fejezet hivatkozásai

1. Budapest Főváros Önkormányzata és a Fővárosi Közterület-fenntartó Zrt. között 2009. január 1-jén létrejött, legutóbb a Főv. Kgy. 1377/2013. (09. 03.) számú határozatával módosított Közszolgáltatási Keretszerződés [↑](#endnote-ref-1)
2. 2012. évi CLXXXV. törvény a hulladékról 2 § 26. pontja [↑](#endnote-ref-2)
3. 2012. évi CLXXXV. törvény a hulladékról [↑](#endnote-ref-3)
4. a Kormány tagjainak feladat- és hatásköréről szóló 94/2018. (V. 22.) Korm. rendelet 116. § [↑](#endnote-ref-4)
5. 2012. évi CLXXXV. törvény a hulladékról 33. § (1) bekezdés és a Magyarország helyi önkormányzatairól szóló 2011. évi CLXXXIX. törvény 23. § (4) bekezdés 11. pontja alapján. [↑](#endnote-ref-5)
6. 2055/2013. (XII. 31.) Korm. határozattal elfogadott Országos Hulladékgazdálkodási Terv 2014-2020 egységes szerkezetben

   https://www.kormany.hu/download/f/a6/d1000/OHT%202014-2020\_egys%C3%A9ges%20szerkezetben.pdf [↑](#endnote-ref-6)
7. Országos Hulladékgazdálkodási Terv 2014-2020. 4. fejezete [↑](#endnote-ref-7)
8. http://web.okir.hu/hu/ehir [↑](#endnote-ref-8)
9. 309/2014. (XII. 11.) Korm. rendelet a hulladékkal kapcsolatos nyilvántartási és adatszolgáltatási kötelezettségekről [↑](#endnote-ref-9)
10. Összesített hulladékképződési adatok régiók szerint (http://web.okir.hu) [↑](#endnote-ref-10)
11. http://www.ksh.hu/docs/hun/xstadat/xstadat\_eves/i\_ur006b.html [↑](#endnote-ref-11)
12. Kezelt hulladékmennyiségek régiók szerint (http://web.okir.hu) [↑](#endnote-ref-12)
13. Budapest statisztikai évkönyve, 2012. [↑](#endnote-ref-13)
14. 68/2016. (III. 31) Korm. rendelet az Országos Hulladékgazdálkodási Közszolgáltatási Tervre vonatkozó részletes szabályokról [↑](#endnote-ref-14)
15. Országos Hulladékgazdálkodási Közszolgáltatási Terv 2017.- 2003/2017 (XII.22.) Korm. határozatával elfogadva, 49. oldal

    https://nhkv.hu/wp-content/uploads/2016/04/Orsz%C3%A1gos-Hullad%C3%A9kgazd%C3%A1lkod%C3%A1si-K%C3%B6zszolg%C3%A1ltat%C3%A1si-Terv-2017.pdf?dl=1 [↑](#endnote-ref-15)
16. Lakossági hulladékgyűjtő szigetek adatai

    https://www.fkf.hu/szelektiv-hulladekgyujto-szigetek [↑](#endnote-ref-16)
17. a hulladékról szóló 2012. évi CLXXXV. törvény 43. §-a alapján a közterületre kitett hulladék a közszolgáltató tulajdona [↑](#endnote-ref-17)
18. Lakossági hulladékgyűjtő udvarok adatai https://www.fkf.hu/letesitmenyeink-hulladekudvar [↑](#endnote-ref-18)
19. 445/2012. (XII. 29.) Korm. rendelet az elem- és akkumulátorhulladékkal kapcsolatos hulladékgazdálkodási tevékenységekről, valamint az 197/2014. (VIII. 1.) Korm. rendelet az elektromos és elektronikus berendezésekkel kapcsolatos hulladékgazdálkodási tevékenységekről alapján [↑](#endnote-ref-19)
20. a hulladékról szóló 2012. évi CLXXXV. törvény 43. § (2) alapján „A lomtalanítás során közterületre helyezett hulladék a Koordináló szerv tulajdonát képezi és egyben a közszolgáltató birtokába kerül.” [↑](#endnote-ref-20)
21. 26/2013. (IV. 18.) Főv. Kgy. rendelet a Budapest főváros területén végzett hulladékgazdálkodási közszolgáltatásról 6. § k) pontja és 15. § (1) bekezdés b) pontja alapján [↑](#endnote-ref-21)
22. https://ec.europa.eu/eurostat/data/database [↑](#endnote-ref-22)
23. Assessment of separate collection schemes in the 28 capitals of the EU – Final Report, 2015. <http://ec.europa.eu/environment/waste/studies/pdf/Separate%20collection_Final%20Report.pdf> [↑](#endnote-ref-23)
24. Assessment of separate collection schemes in the 28 capitals of the EU – Final Report, 2015., p. 105., Figure 7-1., [↑](#endnote-ref-24)
25. <http://eur-lex.europa.eu/legal-content/HU/TXT/?uri=CELEX:52013IE1904> [↑](#endnote-ref-25)
26. A BIZOTTSÁG KÖZLEMÉNYE AZ EURÓPAI PARLAMENTNEK, A TANÁCSNAK, AZ EURÓPAI GAZDASÁGI ÉS SZOCIÁLIS BIZOTTSÁGNAK ÉS A RÉGIÓK BIZOTTSÁGÁNAK - A tisztább és versenyképesebb Európát szolgáló, körforgásos gazdaságra vonatkozó új cselekvési terv, Brüsszel, 2020.3.11. COM(2020) 98 final

    https://eur-lex.europa.eu/resource.html?uri=cellar:9903b325-6388-11ea-b735-01aa75ed71a1.0003.02/DOC\_1&format=PDF [↑](#endnote-ref-26)
27. Az Európai Parlament és a Tanács 2008/98/EK irányelve (2008. november 19.) a hulladékokról és egyes irányelvek hatályon kívül helyezéséről [↑](#endnote-ref-27)
28. AZ EURÓPAI PARLAMENT ÉS A TANÁCS (EU) 2018/851 IRÁNYELVE (2018. május 30.) a hulladékokról szóló 2008/98/EK irányelv módosításáról 12. c) ii

    <https://eur-lex.europa.eu/legal-content/hu/TXT/PDF/?uri=CELEX:32018L0851&from=EN> [↑](#endnote-ref-28)
29. AZ EURÓPAI PARLAMENT ÉS A TANÁCS (EU) 2018/850 IRÁNYELVE (2018. május 30.) a hulladéklerakókról szóló 1999/31/EK irányelv módosításáról 4. d)

    <https://eur-lex.europa.eu/legal-content/HU/TXT/PDF/?uri=CELEX:32018L0850&from=FR> [↑](#endnote-ref-29)
30. Az Európai Parlament és a Tanács 2008/98/EK irányelve (2008. november 19.) a hulladékokról és egyes irányelvek hatályon kívül helyezéséről [↑](#endnote-ref-30)
31. Országos Hulladékgazdálkodási Terv 2014-2020 - 2055/2013. (XII. 31.) Korm. határozattal elfogadva [↑](#endnote-ref-31)
32. Országos Hulladékgazdálkodási Közszolgáltatási Terv 2017.- 2003/2017 (XII.22.) Korm. határozatával elfogadva [↑](#endnote-ref-32)
33. Ht. 3. § és 7. § [↑](#endnote-ref-33)
34. a hulladékról szóló 2012. évi CLXXXV. törvény 12. § (2b): „A legalább 300 m2 alapterületű üzlettel rendelkező forgalmazó a forgalmazás helyén köteles az általa forgalmazott termékcsoportból származó termékből, és a termék csomagolásából származó szennyeződésmentes, nem veszélyes, elkülönítetten gyűjtött csomagolási üveghulladék hulladékbirtokostól történő átvételére, elkülönített gyűjtésére.” [↑](#endnote-ref-34)
35. 2020. évi XCI. törvény egyes egyszer használatos műanyagok forgalomba hozatalának betiltásáról [↑](#endnote-ref-35)
36. Budapest Környezeti Programja 2017–2021. 4.2.3. Fejezetez [↑](#endnote-ref-36)
37. <https://docplayer.hu/11984669-Apado-foszfatkeszletek-az-intenziv-elelmiszertermeles-alkonya.html> l.: 107. oldal [↑](#endnote-ref-37)
38. dr. Kárpáti Árpád: Szennyvíziszap égetés hamujának jelenlegi sorsa, távlati hasznosíthatósága [https://maszesz.hu/tevekenysegeink/kiadvanyaink/hircsatorna-2017-2-lapszam 8-21](https://maszesz.hu/tevekenysegeink/kiadvanyaink/hircsatorna-2017-2-lapszam%208-21). oldal [↑](#endnote-ref-38)
39. 385/2014. (XII. 31.) Korm. rendelet a hulladékgazdálkodási közszolgáltatás végzésének feltételeiről [↑](#endnote-ref-39)
40. a hulladéklerakással, valamint a hulladéklerakóval kapcsolatos egyes szabályokról és feltételekről szóló 20/2006. (IV. 5.) KvVM rendelet 5. § (1) bekezdés [↑](#endnote-ref-40)